Papersnake/gushiwen huggingface dataset:
春归
杜甫（唐代）

苔径临江竹，茅檐覆地花。
别来频甲子，倏忽又春华。
倚杖看孤石，倾壶就浅沙。
远鸥浮水静，轻燕受风斜。
世路虽多梗，吾生亦有涯。
此身醒复醉，乘兴即为家。
水调歌头（次永康白使君韵）
京镗（宋代）

与蜀有缘法，见我眼俱青。征车到处，弦管无限作离声。自笑四年留滞，漫说三边安静，分阃愧长城。一念天地阔，万事羽毛轻。

欲归去，诗入社，酒寻盟。骎骎双鬓，老矣只觉壮心惊。虽是东西惟命，已断行藏在己，何必问君平。举似铜梁守，怀抱好同倾。
自安定门旋由水关南望德胜门述目所见
魏裔介（清代）

晓巘映朝暾，人家野水村。楼残遗堞立，寺废古钟存。

解冻春云漾，呼鹰猎马驯。干戈息数载，犹有哭声吞。
菩萨蛮
张抡（宋代）

人间何处难忘酒。水边石上逢山友。相约老山林。幽居不怕深。

浮名心已尽。倾倒都无隐。一盏此时无。交情何以舒。
书堂山
刘克庄（宋代）

子厚文章宗，仲涂岂后身。
不肯作崑体，宁来牧湘滨。
诛茅翠麓颠，日与书卷亲。
划去五季衰，挽回六籍醇。
欧尹相继出，孤唱繇伊人。
风流渭已远，尚喜栋宇新。
千峰高丛丛，一江碧粼粼。
禽鱼暨草树，纖悉几案陈。
涧泉既可汲，山木亦可薪。
熟读壁间藏，痛扫毫端尘。
勗哉山中友，勿压泉石贫。
解连环 登城南天心阁
易顺鼎（清代）

秋容如画。有雁声一派，送将来也。算不同、王粲登楼，指故国山河，这般清暇。

烟草连天，过几度、称王称霸。甚熊家缔造，马氏经营，瞥眼飘瓦。

今日客何为者。倚阑干提起，数千年话。呼酒处、秋与云平，更休要听他，江流日夜。

唫瘦西风，怕只是、沧桑难写。又荒原、斜照沈沈，无言西下。
又挽词三首
傅察（宋代）

遗子一经足，成家五福并。
千钟欣禄养，万石仰荣名。
日射铭旌字，风传衮铎声。
遥知开吉地，不假问三生。
郡民以岁稔刑清相率为斋以报善政永嘉聂從事
杨亿（宋代）

为郡鹽瓯越，云泉兴未乖。
欢谣乏襦袴，归思满荆柴。
偶遂丰年望，潛将乐土偕。
流民争襁负，凶黨绝椎埋。
精力奸多露，清心政自谐。
群生不疵疠，比屋已绥怀。
轧诣金人宇，同修香积齐。
漫劳歌邵父，方待拍洪崖。
治行非忧异，传闻及等侪。
雕章忽垂赠，属和愧淫哇。
谢傅子渊惠齑醋
李之仪（宋代）

一罂潋滟香馥郁，刻意传来敌珠玉。画屏当袢世俗珍，独喜小甲随宜粟。

老翁病起疏匕箸，顿觉加餐不劳祝。喜舆颇讶并日食，庖有力疲忧断续。

舌根有相未须遮，定应双笋没春芽。只愁此法不能录，归去寻思空自嗟。

天酥辟易醍醐酽，且从乐处为生涯。他人若问真消息，请向原州觅傅家。
赋得三神山寿翟侍郎母
黄佐（明代）

三神山在沧海东，烛龙照耀开仙宫。璿题接天缀珠斗，万叠瑞霭青濛濛。

下有弱流三万里，四时天乐空中起。仙灵来往翳鸾鹤，袅窕霓幢镜光里。

蟠桃结实山之幽，蔽亏日月枝相樛。金光瑶草莽成薮，千载传闻惟十洲。

翟公本是东海客，出入金銮佐宗伯。手𣂏元气开阳春，家与仙灵连窟宅。

天门笑拂云锦裳，帝台满挹缥玉浆。持觞寿母北堂上，愿母寿比三山长。

御厨络绎传翠釜，玳筵合沓鸣箫鼓。生儿荣贵有如此，词林谁不羡公母。

我亦有母天一隅，一日不见心烦纡。天边未办彩衣舞，云外空传青鸟书。

青袍白马在羁旅，目极飞云送飞羽。为公高歌歌且长，天生南北莫谁语。

丈夫硉矹宇宙间，缁尘浩浩凋朱颜。显扬自古贵不朽，杰立遭时良独难。

不然采药沧海上，或骑麒麟恣往还。君不见，三神山。
梦亡友黄世永梦中犹喜谈佛既觉感念不巳因和
杨万里（宋代）

子在人每憎，子亡憎者恻。
自吾失此友，但觉生意息。
犹解梦里来，岂子余此忆。
死生知有无，贤圣或未测。
浑作白日看，不记夜许黑。
尚怜紫弯姿，未举先折翼。
只惊玊雪容，冷面带古色。
梦泪觉犹湿，悲罢喜有得。
刘御史歌
屠隆（明代）

丞相怒，烈士戍。骢马来，烈士灾。阴风萧萧神灵哭不止，黄沙荒荒烈士死。

吁嗟乎！刘御史。辽阳天黑白日没，下有猰貐上有鹘，磨牙凿齿据其窟。

山鬼不敢吊，河伯不敢出，妻子那及收骸骨。呜呼！

噫嘻！何人杀孔融？何人杀臧洪？男儿出身报天子，俯首屈死蓬蒿中。

云旗猎猎红满空，天兵下来冲烟虹，将军十道开宝弓。

谁当迎御史，上帝特遗关龙逢。关龙逢，握公手。酿天河，挹北斗。

拂公尘埃饮公酒，人间险巇天上否。游戏白玉堂，逍遥黄金牖，椒山青霞亦公友。

自公去矣廓氛霾，天清地朗日月开。墓前铜雀化为灰，塞外金鸡谪戍回。

公不在矣使心哀，我哀何为公不答。仰视高空寒飒飒，白云苍茫九关合。

乾坤毂转人事迁，天子下诏褒忠贤。鬼蜮射人，虹霓障天。

歼我烈士古路边，荣以大官宠大篇，子孙仍赐绵上田。

蕙殽桂醴焚纸钱，年年寒食墓门烟。
鹊桥仙·银潢濯月
魏了翁（宋代）

银潢濯月，金茎团露，一日清於一日。昨宵云雨暗河桥，似划地、不如今夕。乘查信断，搘机人去，误了桥边消息。天孙问我巧何如，正为怕、不曾陈乞。
观范公乐有感
刘攽（宋代）

蜀公精思古人为，论乐成书八十时。那有伯牙为听者，空令一足尚传疑。

羊山钜黍知无用，牛铎遗音自不欺。便欲祠君从乐祖，出门陈迹奈深悲。
达观僧绍本年九十能记东坡建中靖国题诗之事且云清都道士者坡同游此寺坡题诗后道士临之而灭其迹为赋诗记此
赵蕃（宋代）

老僧长生元祐年，庞眉皓首高颊颧。纷然送迎过云烟，解记南归玉局仙。

清都道士同蹁跹，诗成忽俾如蜕蝉。嗟哉用心故可怜，那知海内争流传。
春贴子·皇后阁五首
真德秀（宋代）

赞东皇转化军钧，宫中尧舜亦深仁。
祗将一点阳和意，散作乾坤浩荡春。
醉中
侯册（金朝）

烂醉归来驴失脚，破靴指天冠倒卓。起来白眼望青天，狂气峥嵘无处著。

陶潜止酒意有在，餔糟醊醨良未害。君看谢奕对桓温，得失老兵何足怪。

螟蛉蜾蠃待二豪，饮中宁有山家涛。平明径访陈惊坐，相对春风把蟹螯。
送唐杰重过金陵
吕南公（宋代）

金陵春水解归舟，重到金陵恰仲秋。世路已衔奔走恨，风光更引别离愁。

支持事变何由办，叹息安閒不易求。只有北山长好在，为余频上冶城头。
题曾氏山园十一咏 其一 尚絅堂
张栻（宋代）

昔人为己学，深旨妙隐微。三复尚絅章，服膺愿无违。
句
殷穆（唐代）

藤拂石溪流水净，风来云寺过钟微。
数日诉牒苦多惫甚戏作
陆游（宋代）

江南五月暑犹薄，梅子正黄风雨恶。
庭中讼獠不贷人，急甚常如虎遭缚，空斋鼠迹留几尘，赋诗饮酒疑前身。
脱归径卧与壁语，敢恨无人问良苦。
失题
项安世（宋代）

肇开苕霅葬斯文，从此新安族望分。牴角烟寒山烈烈，梅溪风切水沄沄。

何人可志林宗墓，他日应寻董相坟。桃李无言蹊自远，五湖清泪湿春云。
渔村杂句十首
薛嵎（宋代）

非智非愚浪着鞭，前程倒指事茫然。
临汉一洗巢由耳，独立斜阳认钓船。
冬日淮上怀了能
筠隐遂（明代）

冻断黄河与月河，行人马上带冰过。
惟君生得梅花骨，独占江南暖日多。
渔父词（船子）
惠洪（宋代）

万叠空青春杳杳。一蓑烟雨吴江晓。醉眼忽醒惊白鸟。拍手笑。清波不犯鱼吞钓。

津渡有僧求法要。一桡为汝除玄妙。已去回头知不峭。犹迷照。渔舟性懆都翻了。
送资深知潼川府
袁说友（宋代）

昔日班行忆旧游，天涯今已说离愁。
珠玑咳唾频倾倒，风月江山几倡酬。
三接自应还北阙，一麾犹欲惠东州。
与君久赋莼鲈约，更约同登竹笮舟。
一斛珠
吕渭老（宋代）

纤鞋窄袜。红茵自称琵琶拍。明衣妆脸春梳掠。好好亭亭，那得恁标格。
匆匆一醉霜华白。归来偏记蓝桥宅。五更残梦迷蝴蝶。觑著花枝，只被绣帘隔。
送荔子与高观察
曹勋（宋代）

磨铜碧海驾天风，吹落闽山荔子红。
弭渴文园剥玉，急须寄上自嬉翁。
登金山观潮
赵文昌（宋代）

浮沈日月走雷霆，偃蹇西来气未平。奔突楚山愁破碎，荡摇坤辅厌支撑。

昔年此地分南北，今日中天洗甲兵。万里雄风双秃鬓，妙高台上看潮生。
灵宝道院
刘克庄（宋代）

两行松绕垣，数个竹当轩。
山主出何处，道人知不言。
只携诗草至，尚觉磬声烦。
俗奉医仙谨，儒家亦舍旛。
西江月 杨花
庄盘珠（清代）

池面留春有影，帘前荡月无声。福因祸果未分明。

多少黏茵坠溷。

欲趁残英到地，忽然又睹身轻。世间何事肯消停。

却道此花不定。
雨后湖亭待月
邓方（清代）

湖光荡片云，上下照空碧。澹然清波间，一雨洗秋色。

空江送残钟，馀霞映石壁。亭亭孤月开，天水如不隔。

丛树忽掩映，烟中鸟语夕。招要登古亭，列坐据危石。

草根滋露光，满林泫深白。夜半清籁鸣，境喧意弥寂。

倚柱思重裘，凭栏岸轻帻。梦醒单床寒，微闻松露滴。
哀虢县令犹子箅 其一
张舜民（宋代）

种瓜再摘觉瓜稀，不为衰年骨肉离。何事一哀还不哭，老人相别不多时。
别毡不火炉
白居易（唐代）

忆昨腊月天，北风三尺雪。
年老不禁寒，夜长安可彻。
赖有青毡不，风前自张设。
复此红火炉，雪中相暖热。
如鱼入渊水，似兔藏深穴。
婉软蛰鳞苏，温燉冻肌活。
方安阴惨夕，遽变阳和节。
无奈时候迁，岂是恩情绝。
毳帘逐日卷，香燎随灰灭。
离恨属三春，佳期在十月。
但令此身健，不作多时别。
江上秋怀
李白（唐代）

餐霞卧旧壑，散发谢远游。
山蝉号枯桑，始复知天秋。
朔雁别海裔，越燕辞江楼。
飒飒风卷沙，茫茫雾萦洲。
黄云结暮色，白水扬寒流。
恻怆心自悲，潺湲泪难收。
蘅兰方萧瑟，长叹令人愁。
荆山
张云章（清代）

吾经荆玉山，未惬登探愿。闻说洞中石，玲珑抟雪霰。

玉生固有胎，不以青黑绚。卞和彼何人，抱璞奚必献。

再刖自所取，无媒而频衒。士诈常夺真，物贵不敌贱。

泣之亦何为，毋乃剧尤怨。孰云空山猿，荆人哭佐卞。

陋哉何曾言，望道信未见。
江上风雨骤作
刘崧（元代）

飞鸟冥冥故不喧，江涛呼泡歘飞翻。浮云北去万马急，落日西沉千树昏。

风捲虹光穿乱石，山围雨气羃荒村。野人欲睡还惊起，收拾残书自掩门。
立春帖子 其三 太上皇后阁
周必大（宋代）

聚景贮壶春，仙关昼不扃。小桃无数发，好幸綵霞亭。
霓裳中序第一·亭皋正望极
姜夔（宋代）

丙午岁，留长沙。登祝融。因得其祠神之曲曰《黄帝盐》、《苏合香》。又于乐工故书中得商调《霓裳曲》十八阕，皆虚谱无辞。按沈氏《乐律》，《霓裳》道调，此乃商调。乐天诗云：“散序六阕”，此特两阕。未知孰是？然音节闲雅，不类今曲：余不暇尽作。作《中序》一阕传于世。余方羁游，感此古音，不自知其辞之怨抑也。

亭皋正望极，乱落江莲归未得。多病却无气力，况纨扇渐疏，罗衣初索。流光过隙，叹杏梁、双燕如客。人何在？一帘淡月，仿佛照颜色。
幽寂，乱蛩吟壁，动庾信、清愁似织。沉思年少浪迹，笛里关山，柳下坊陌。坠红无信息，漫暗水、涓涓溜碧。飘零久、而今何意，醉卧酒垆侧。
如梦令 建康作
赵鼎（宋代）

烟雨满江风细。江上危楼独倚。歌罢楚云空，楼下依前流水。

迢递。迢递。目送孤鸿千里。
过净名院触目都似曾到问讯乃非也戏题绝句
李薰（宋代）

人门彷佛记曾来，问讯山僧始此回。
却觅旧游无是处，只应形似遣人猜。
世间形似巧迷人，总是安排底处真。
纵复非真犹足喜，得来聊寄梦中身。
题朱仲华百牛图
方回（元代）

以栋梁成厦屋，万牛不足。
以耒耜命巾车，一牛有余。
画师幻此耜洳泽，若牯{牯古换孛}犊辈且百。
太平村落丰年秋，只欠耳边闻晚笛。
老身元是牧牛儿，凭谁写作刘凝之。
自吉隆车行至威雷斯雷近八百里
陈宝琛（清代）

掠眼林岩最眩人，一亭一堠几由旬？此行算与云争路，昨夜新烦雨洗尘。

无数荒山供矿税，尽留散木作车薪。神州谁问蓬莱股，不怪天公醉赐秦。
北风
杜甫（唐代）

北风破南极，朱凤日威垂。洞庭秋欲雪，鸿雁将安归。

十年杀气盛，六合人烟稀。吾慕汉初老，时清犹茹芝。
瑞鹧鸪
佚名（宋代）

试问谢庭兰与芝。根花何似接花奇。琼蕤不自香闺种，桂种当花月地移。须信祝螟成蜾蠃，那须梦虺及熊罴。夜来梦报蟾宫籍，新注江家五岁儿。
题扇诗
田娟娟（明代）

烟中芍药朦胧睡，雨底梨花浅淡妆。
小院黄昏人定后，隔墙遥辨麝兰香。
偈二首 其一
吴恂（宋代）

中无门户四无旁，学者徒劳捉影忙。珍重故园千古月，夜来依旧不曾藏。
庆太守门人韩渊侍亲其兄从戍故弟得以归养
程通（明代）

二妙武文异，一门忠孝俱。青宫陈奏牍，綵服照庭除。

脍鲤晨调馔，焚膏夜读书。他时树勋业，远大志何如。
卓望山
黄漳（宋代）

簿领纷迷日不间，偶因佳节一登山。
风飘木叶雁初到，霜度岩篱菊渐班。
与客不妨长送酒，对时聊尔暂开颜。
凭栏万顷黄云熟，犹恐民生尚苦艰。
难老堂吴居厚为祖母作张子昭刘文叔史直翁赋
唐仲友（宋代）

风树感亲寿，忽若冬陨霜。
以孙养祖母，惴惴驹隙光。
无孙又继养，此意诚激昂。
吴氏有纯孝，业业含饴傍。
延年寓题榜，戏彩勤奉觞。
诗成三巨公，令德昭不忘。
九原邈已远，遗范悲空堂。
道夫惠诗为和五首
李处权（宋代）

不恨青春去，唯愁白发生。
日长宜燕乳，水满自蛙声。
念我心方逝，逢君眼渐明。
刚肠三尺剑，光彩动丰城。
甘露子一名地蚕
杨万里（宋代）

甘露子，甘露子，唤作地蚕亦良似。不食柘叶不食桑，何须走入地底藏。

不能作茧不上簇，如何也蒙赐汤沐。呼我果，谓之果，呼我蔌，谓之蔌。

唐林晁错莫逢它，高阳酒徒咀尔不摇牙。
和峻伯蓬莱阁六绝 其一
王世贞（明代）

坐看红日映天鸡，曙色中原一瞬齐。雄观古来谁得似，昆崙高柱大荒西。
将赴兴国别同社五君子
周紫芝（宋代）

欲倾杯酒话平生，又解孤舟作晓行。有友五人那忍别，去家三岁若为情。

一时但恐无耆旧，四海谁言有弟兄。归路若随清梦到，江南虽远不多程。
翠声阁
华龙翔（清代）

云壑架书巢，庭户满空翠。空翠本非色，寻声复何在。

渊明地弦琴，音在弦指外。独坐泯见闻，悠然自来会。
曾氏北园 其四
邹浩（宋代）

苏郎北阙未寻盟，崔子西山尚掩扃。矫首空庭问怀抱，天高无路雁边青。
蓦山溪（蜡梅）
费时举（宋代）

黄苞初绽，谁向江头寄。天赋与清香，笑红颜、呈妖逞媚。低垂花面，不与众争妍，春尚未。先群卉。独禀中央气。

何须施巧，点缀芳丛里。只恐暗寻香，误峰儿、归来故垒。玉纤攀处，金钏色相宜，朔风寒，空雪坠。痛赏休辞醉。
眉州鹿鸣宴
李石（宋代）

六六成鳞吹，呦呦赋鹿鸣。
三仙随劝驾，千佛要题名。
俎豆初筵秩，衣冠习俗荣。
便须烦举送，我亦鲁诸生。
应致远谒放翁
姜特立（宋代）

双溪雪消水生波，有客袖句来相过。
自言平生有诗僻，摆落世故工吟哦。
不愿垂腰连六印，不愿爰田封万户。
唯於前辈识苏黄，却向古人窥李杜。
呜呼断弦谁续髓，风雅送丧骚人死。
三山先生真若人，独将诗坛壁孤垒。
此翁笔力回万牛，淡处有味枯中膏。
有时奇险不可迫，剑门石角钱塘涛。
源充不嗣江西祖，自有正宗传法乳。
请君去直箭锋机，归来听我禾山鼓。
蛛与蚕
江盈科（明代）

蛛语蚕曰：“尔饱食终日以至于老，口吐经纬，黄口灿然，固之自裹。蚕妇操汝入于沸汤，抽为长丝，乃丧厥躯。然则其巧也，适以自杀，不亦愚乎！”蚕答蛛曰：“我固自杀。我所吐者，遂为文章，天子衮龙，百官绂绣，孰非我为？汝乃枵腹而营，口吐经纬，织成网罗，坐伺其间，蚊虻蜂蝶之见过者无不杀之，而以自饱。巧则巧矣，何其忍也！”蛛曰：“为人谋则为汝，自谋宁为我！”噫，世之为蚕不为蛛者寡矣夫！
题李小湖廷尉师好云楼诗集
程畹（清代）

叔世大有患，忧国惟书生。达官习忌讳，拱手颂升平。

朝无白香山，野无杜少陵。巍巍天门开，隆隆期同升。

诗篇及时事，黑白终分明。于己有弗便，于人多见憎。

所以顷刻间，出处异性情。夫子早归田，傲骨余棱棱。

江湖志廊庙，发语皆血诚。至言使人服，罪言使人惊。

谁言蠡测小，大海深可凭。贱子喜吟哦，寒瘦愧郊岛。

俗学能累人，读书苦不早。春花一过时，往往不如草。

兵戈四方动，玉石无丑好。作诗为消忧，反用增懊恼。

知音良独难，敝帚以自宝。低头伏海隅，谁复资探讨。

大雅忽间作，示我以先道。经史发光怪，义理掩文藻。

不顾右手胝，万本为倾倒。微名傥附骥，何用忧心捣。
仲本索归甚遽前诗送行言之不足见示和篇览之
虞俦（宋代）

幸有绨袍恋故人，不应回棹遽忘情。
相逢且话十年事，此别又成千里行。
归去我犹惭靖节，催科谁解恕阳城。
黄堂今有仁人在，璧水当年盖已倾。
风入松（癸已寿须溪）
尹济翁（宋代）

曾闻几度说京华。愁压帽檐斜。朝衣熨贴天香在，如今但、弹指兰阇。不是柴桑心远，等闲过了元嘉。

长生休说枣如瓜。壶日自无涯。河倾南纪明奎璧，长教见、寿珪成霞。但得重携溪上，年年人共梅花。
入园闻鹤唳
张镃（宋代）

解事昂藏两令威，叫晴隔水要人知。
喜渠飞舞开笼日，值我行歌出户时。
梅院共期清月上，芝田休费碧雪思。
长閒便是延年法，鹤不同谋更与谁。
忆王孙
钱贞嘉（清代）

朱栏匀粉镜奁斜。蛛网丝丝罥碧纱。墙外荼蘼日影遮。

曲篱笆。邻女携香换杏花。
己酉元夕偕行俭学夔公绪百鍊并携稻秫市中观灯遂过退庵小酌即席赋诗得谁字
杨士奇（明代）

貂帽藜筇信所之，良朋稚子暮追随。物情已觉春光好，烛影还于月色宜。

一世缁尘空老大，几人白首共襟期。今宵且对灯前醉，来岁灯前知对谁。
乡思
胡友兰（清代）

窗外潇潇响，孤镫淡五更。乡思如碧草，一夜雨中生。
和段相公登武担寺西台
姚向（唐代）

开阁锦城中，馀闲访梵宫。九层连昼景，万象写秋空。

天半将身到，江长与海通。提携出尘土，曾是穆清风。
过黄河用上介龙深甫迁居旧韵
洪适（宋代）

风埃如雾满川黄，马上朝来识太行。水泻浊河桥甚壮，沙连远塞路何长。

皇华复讲衣裳会，京阙今为毡罽乡。夹道桑麻过千亩，野花时有一枝香。
徐子九见访得闻迪功遗事
皇甫汸（明代）

昔贤今异物，述德最怜君。书著人持去，言忘世莫闻。

空庭吴苑月，流寓汉江云。岂学河东妇，徒能诵父文。
寄会稽刁景纯学士
张伯玉（宋代）

雨后稽山紫翠毫，使君千骑压云鳌。
楼台日暖花木丽，河汉夜凉丝竹高。
瀛馆久淹骐骥足，越人今识凤凰毛。
江南老守思离阔，梦想时过白鹭涛。
踏云行 本名踏莎行自遣
王丹桂（金朝）

壬癸才升，丙西已降。往来浇灌黄芽长。灵童采摘赴瑶宫，笙簧迎引声嘹亮。

虎啸祥风，龙翻雪浪。斡旋造化凭真匠。炼丹砂就月华清，踏云行处神光灿。
绯桃开小酌
陆游（宋代）

我庐城南村，家无十金产。
种花虽历岁，名品终有限。
颇欲及暇时，著谱书之简。
今朝绯桃开，欢喜洗酒琖。
邻翁亦喜事，为我一笑莞。
但恨苜蓿盘，蔬薄久佳馔。
往来见已熟，劝揖忘媿赧。
一事粗可言，似具识花眼。
酬秦仲纳凉三绝 其三
张端（元代）

池上寻诗绕百回，何须东阁对官梅。静中赏识人知少，一个山萤度水来。
三月三十日作兼寄怀魏三
钱谦贞（明代）

伤时惜别两相参，渐老情怀百不堪。
四十今年才欠四，三春此日只余三。
身如零落沾泥絮，心似腾腾作茧蚕。
遥忆白狼山下客，送春凭梦过江南。
送张志可侍父之奉化幕官二十首用杜少陵万壑树声满千崖秋气高浮舟出郡郭别酒寄江涛为韵 其二
丁复（元代）

凉日在原野，西风动林壑。州城界溟渤，崦溆互参错。

良牧徵自今，穷俗虑非昨。采采老莱衣，婉婉芙蓉幕。
重送徐州李从事商隐
薛逢（唐代）

晓乘征骑带犀渠，醉别都门惨袂初。莲府望高秦御史，

柳营官重汉尚书。斩蛇泽畔人烟晓，戏马台前树影疏。

尺组挂身何用处，古来名利尽丘墟。
扬司理章公挽诗
虞俦（宋代）

宦游曾记旧桐川，泮水凄凉愧郑虔。
怪得儒流有师法，知从乡老得心传。
未酬龙伯连鳌手，遽作维扬跨鹤仙。
太息孔门空用开，不教一柱果擎天。
无题
陈著（宋代）

镜中看青山，山色非尘寰。
月中看水光，全胜日中看。
山水本无改，所遇成异颜。
朝过齐王门，暮叩西秦关。
人生贵知己，不遇何不还。
了了心自定，我居山水閒。
刁景纯赏瑞香花忆先朝侍宴次韵
苏轼（宋代）

上宛夭桃自作行，刘郎去后几回芳。
厌従年少追新赏，闲对宫花识旧香。
欲赠佳人非泛洧，好纫幽佩吊沉湘。
鹤林神女无消息，为问何年返帝乡。
登栖霞寺（一作奉和李益游栖岩寺）
常衮（唐代）

林香雨气新，山寺绿无尘。遂结云外侣，共游天上春。

鹤鸣金阁云，僧语竹房邻。待月水流急，惜花风起频。

何方非坏境，此地有归人。回首空门外，皤然一幻身。
宋骑吹曲 其一 回銮曲第二
谢翱（宋代）

徂暑黎阳车驾归，扫清氛翳兵更衣。江都朔云车驾出，凯歌消冰供尚食。

都人引领望翠华，征人一月俱还家。
荷叶
王圭（唐代）

柄密藏溪路，香清荡客襟。碧筒聊助饮，紫橐自供吟。

鱼戏凉波动，龟巢夕雾深。横塘双桨急，菱唱有馀音。
咏架上鹰
崔铉（唐代）

天边心胆架头身，欲拟飞腾未有因。
万里碧霄终一去，不知谁是解绦人。
赠芝公长老
强至（宋代）

我爱师开方便门，闻人有疾足先奔。
何须端坐禅床上，始是如来不动尊。
忆台城之东十里梅
曹勋（宋代）

东城十时冷云低，照眼传香总是梅。
冷落京尘谁晤语，关河千里独裴回。
赴京道中寄惟起惟扬二弟 其一
徐熥（明代）

我行值炎暑，倏忽还徂秋。眷言念同气，惄然生百忧。

驰晖不可驻，逝水无停流。感兹岁月驶，怅以道路脩。

悲端起中夜，梦寐居林丘。
高阳台（芙蓉）
蒋捷（宋代）

霞铄帘珠，云蒸篆玉，环楼婉婉飞铃。天上王郎，飙轮此地曾停。秋香不断台隍远，溢万丛、锦艳鲜明。事成尘，鸾凤箫中，空度歌声。

臞翁一点清寒髓，惯餐英菊屿，饮露兰汀。透屋高红，新营小样花城。霜浓月淡三更梦，梦曼仙、来倚吟屏。共襟期，不是琼姬，不是芳卿。
雨中登快阁寄畦乐处士
王称（宋代）

江风吹雨晚霏霏，江上孤鸿湿倦飞。欲向沧波期钓侣，清时未许著荷衣。
次韵答郦学正见赠三首 其二
俞德邻（宋代）

萧森竹柏小蒲庵，身世嵇康七不堪。眼底故人俱寂寞，镜中衰发自䰐鬖。

过车慷慨陈清酹，旧馆殷勤脱左骖。老我与君同此意，纷纷轻薄不须谈。
次韵和酬
释惟晤（宋代）

兴高未肯辍清诗，舍轿重扶栉栗枝。松柏青肥春雨洗，烟云轻栗涧风吹。

樵归后坞连声唱，鹿过前溪失队悲。莫道还家甘寂默，陶潜自有五男儿。
陈绿云先生之像赞
白玉蟾（宋代）

瞻师之明，寒空片月。
知师之心，红炉点雪。
闻师之德，冰清玉洁。
见师之迹，霜炎冰热。
师之一言，斩钉截铁。
师之一行，杀人见血。
风月情怀，松筠志节。
道法陆沉，玄徒瓦裂。
师领郡檄，雷轰电掣。
冠冕洞宫，兴大施设。
轮舆楩楠，陶埏坯甈。
丽以粉奂，饰以藻楶。
不逾年间，沧江贯折。
度五神足，霞裙森列。
方有伦绪，闬闾洽悦。
胡为云鹤，奄归帝阙。
溪山失翠，猿鸟悽切。
散词玉祠，柏子一爇。
追慕替绚，使我哽咽。
分题得海门洪涛送友人之闽
胡奎（元代）

朝登东海门，遥望槫桑暾。波涛浩无际，推出黄金盆。

河流九派来昆崙，百川朝宗皆骏奔。但见东南一花起，匹练界破青天痕。

鱼龙乘时亦变化，珠宫簸荡珊瑚根。初如峨眉山西太古雪，惊雷碾空地欲裂。

又如蓬莱巨鳌十五头，涌起三山白银阙。中有仙人驾飙车，遨游玄圃蹋琼琚。

长风破浪在咫尺，直跨鹏翼凌天衢。凌天衢，渡南海。

麻姑傥有寄来书，荔子船回早相待。
鸿渐后宦游广中有诗云不羡黄盏不羡白玉杯不
郑刚中（宋代）

自讼缧囚深负罪，不须醉尉苦相催。
有如陆羽须惊羡，我向章华亭下来。
朱巍甫春草堂
欧大任（明代）

公子称时彦，抽书夙好奇。谁知春草梦，更似谢家诗。

碧杜初萦渚，青莎乍映池。赋成藏玉笥，心赏更向疑。
信笔戒子种花木 其九
许及之（宋代）

我山垒土仍栽石，下有嵌岩上有亭。石少阙边添种树，种时须要树长青。
奉寄持平兄弟
沈辽（宋代）

平昔相从三十年，白云唯识皖公山。当时肺腑半黄壤，何用枯槁留人间。
海
李峤（唐代）

习坎疏丹壑，朝宗合紫微。三山巨鳌涌，万里大鹏飞。

楼写春云色，珠含明月辉。会因添雾露，方逐众川归。
秋风亭下泛舟
乔宇（明代）

荒庭寥落野烟空，汉武雄才想像中。
箫鼓应声开画昚，帆樯飞影动晴虹。
山分秦晋群峰断，水入河汾两派通。
少壮几时还老大，不须回首叹秋风。
梨
丁谓（宋代）

真定如拳大，灵关爽口清。
甘香朱密冷，脆破玉霜鸣。
工苑司官属，交枝播颂声。
谁知洛阳树，海内佔先名。
送友人江和叔调闽海寂掾二首
汪炎昶（宋代）

莫叹经为掾，云霄自此初。
会能舒所蕴，且复试且馀。
黄叶山村雨，青灯竹几书。
平时学经济，谁不笑迂疏。
和秀玉韵
耶律楚材（元代）

清溪作寱语，湛然大笑之。仅能知大用，尚未识天机。

贪随言语转，错认二阿师。个中关捩子，卓然绝百非。

三学未尝坐，何说非与是。半藏未有言，奚论赞与毁。

解语非干舌，能知诚匪智。为报清溪公，无事莫生事。
送邹德章教授之官合淝二首 其二
刘一止（宋代）

古寺疏钟里，因依孰并游。歌行如短李，邂逅得髯邹。

皎月林塘夜，青霜雉免秋。从今两相忆，一酌酹侬不。
钓鱼台
陈允升（宋代）

罗浮山崒嵂，安有钓鱼台。
台居观东隅，此名从何来。
昔时爨下童。辛勤水与柴。
岁久功行完，豹变山阴霾。
一朝采幽涧，恍然江海涯。
篙师舣舟在，相与语诙谐。
爨童有行计，篙师相与偕。
得鱼馈主翁，辞去挽不回。
傍者蹑其踪，扁舟往岩崖。
始信武陵源，有路通尘埃。
回视所遗鱼，化作沟中材。
古有恒真人，事岂欺我哉。
太公渭水滨，白头佐□□。
子陵七里滩，清风永可怀。
爨人去几秋，鱼台尚崔嵬。
此名照青史，此石封苍苔。
我来筆其事，灵迹救沈埋。
山中胜事多，对此空徘徊。
到家旬余意味甚适戏书
陆游（宋代）

天恐红尘著脚深，不教经岁去山林。
欲酬清净三生愿，先洗功名万里心。
石鼎飕飀闲煮茗，玉徽零落自修琴。
晚来剩有华胥兴，卧看西窗一炷沉。
史丞相生辰
喻良能（宋代）

姓名久已覆金瓯，一品师臣德业优。
黼扆尚询黄发旧，衮衣难伴赤松游。
松筠劲节高三事，桃李浓阴遍九州。
萧叶杨门端可继，只今衮衮富公侯。
七老会诗（皎年八十八）
吉皎（唐代）

休官罢任已闲居，林苑园亭兴有馀。对酒最宜花藻发，

邀欢不厌柳条初。低腰醉舞垂绯袖，击筑讴歌任褐裾。

宁用管弦来合杂，自亲松竹且清虚。飞觥酒到须先酌，

赋咏成诗不住书。借问商山贤四皓，不知此后更何如。
览杜牧洛阳重见故事 其二
黄裳（宋代）

桃脸韶容柳絮身，江南西洛岂由人。可怜杜牧空伤感，尚在朋游已丧真。
偈颂三十八首 其二十九
释如净（宋代）

杀人刀，活人剑，转磨转精，累试累验。乃上古之风规，亦今时之枢要。

净慈门下实相当，倚天照雪寒光耀。
题著禅师
杜荀鹤（唐代）

大道本无幻，常情自有魔。人皆迷著此，师独悟如何。

为岳开窗阔，因虫长草多。说空空说得，空得到维摩。
送谢叔光
姜特立（宋代）

青阳迫残腊，寒色满江干。
我有采薪疾，君方行路难。
来无十日款，去作一程宽。
翌晚解鞍罢，亲庭足笑欢。
次芜徽明诸公韵三首
李吕（宋代）

黄云看即变成秋，春事余寒得少留。
此去浣花犹远在，谁人能为作遨头。
蓦山溪（巢安寮毕工）
王炎（宋代）

莺啼花谢，断送春归去。雨后听鹃声，恰似诉、留春不住。韶光易迈，暗被老相催，无个事，没些愁，方是安身处。

栽松种菊，相对为宾主。终日掩柴扉，但只有、清风时度。不忄欠把酒，又不喜观书，饥时饭，饱时茶，困即齁齁睡。
题重居寺
张祜（唐代）

浮图经近郭，长日羡僧闲。竹径深开院，松门远对山。

重廊标板榜，高殿锁金环。更问寻雷室，西行咫尺间。
宁海接待
释师范（宋代）

烟波尽处良田阔，歧路穷时活计新。南北憧憧故多士，不知谁是饱参人。
瞻彼萱草 其四
何维柏（明代）

瞻彼萱草，维其时矣。朝跻于西，邈难及矣。维日不足，心乎忧矣。

迟迟春晖，云何报矣。终身之思，曷维其已。悠悠我心，以告吾子。
谢管山人惠武夷茶
孙继皋（明代）

病渴惟高枕，谁将茗叶分。色馀仙穴润，香供隐人芬。

啜似餐丹露，烹疑煮碧云。清风北窗下，忽见武夷君。
寄山僧
张乔（唐代）

闲倚蒲团向日眠，不能归老岳云边。

旧时僧侣无人在，惟有长松见少年。
樟木歌
叶颙（元代）

古木千年隐林麓，傲雪凌寒久幽独。霜皮虽无四十围，中有昂霄气盈掬。

孔明庙前色颇同，草堂诗老惯抚育。雨淋日炙岁月摩，干槁根摧忽颠踣。

樵夫刍客不我顾，长伴苍苔映寒绿。今年公府创高堂，梁栋求之苦不足。

幕官骑马自入山，匠者驱驰如鬼速。自惭拙才复何用，例辱斧斤蒙齿录。

山翁因笑百无能，一生支离同此木。抚木三叹为木言，如此奖擢非我欲。

不愿尔为秦皇阿房宫，不愿尔为汉武黄金屋。两君富贵骄且淫，是中唯蓄美女藏珠玉。

但愿尔为幽人庐，满贮烟霞寄空谷。有时惟闻读古书，凛凛忠义横在腹。

有时惟闻弹古桐，高调凄凉声断续。否则搆作承明庐，岿然长在天子目。

广延天下之英豪，献可替否干王禄。此时不独木尔荣，四海苍生尽蒙福。
和泉守王龟龄
傅伯寿（宋代）

名节士所重，当如护睛脑。立朝与行己，本末要可考。
水调歌头·渔钓有遗逸
孙锐（宋代）

渔钓有遗逸，天子宠元真。赐之奴仆，得随妫艳下神京。几度苹汀蓼岸，不问金钩无饵，谈笑取冰鳞。珍重主人意，名我曰樵青。肩兰桨，萦桂棹，出波津。凌虚上□□□，□□会群真。卸下绿蓑青笠，付与渔童收管，相与□红尘。归去又□□，同赏洞中春。
念奴娇
苏仲及（宋代）

问梅何事，对岩东微笑，暗中轻馥。韵绝姿高直下视，红紫端如童仆。绕树千回，临风三嗅，待与论心曲。何人还解，为伊特地青目。

潇洒些个精神，谁怜孤瘦，正无语幽独。不许春知应自负，一生风月心足。傲雪难陪，欺霜无伴，耿耿横修竹。纷纷桃李，□□□□□□。
句 其四
刘敞（宋代）

倾家酿酒经年醉，不使春风负玉壶。
抵广州作
金和（清代）

又作佗城客，趋庭道路长。一身行万里，三度涉重洋。

满院绿蕉暗，堆盘红荔香。重闱欣矍铄，献寿举霞觞。
遗徐端友寿母夫人
赵汝腾（宋代）

望东云兮怀玉，产二英兮鸑鷟。
持荣名兮寿亲，颂大椿兮对菊。
餐初英兮慕屈子之菲菲，饮寒潭兮陋胡广之碌碌。
我敬爱之，勉以猗绿。
垂芳兮无穷，介母兮多福。
为查雨亭题遗峰补卉册六首 其三
华蘅芳（清代）

静宜楼上月如霜，剩粉零脂忍久藏？泣写幽芳伴遗墨，可怜诗意更凄凉。
鸱枭狼腐鼠
黄超然（宋代）

鸱枭狼腐鼠，欢喜同八珍。
凤凰玉千仞，琅然落清音。
事有适相玉，枭遂生欢心。
仰首噱一嚇，谓凤当见侵。
凤凰睹腐鼠，掩鼻方微颦。
投惠且不纳，夺攫岂所任。
昆仑有竹实，去去不可寻。
鬼谷
朱器封（明代）

鬼谷最深邃，千灵迷涧濒。高风响冰叶，山根暖馀春。

未敢别人界，桃花是谷神。
次常之暑中即事韵五首 其一
许及之（宋代）

自庇槐阴影更重，悠飏午梦半醒中。已看新绿看浓绿，不爱深红爱浅红。
缑山子晋祠以下陪太尉钱相公游嵩山七章其二
梅尧臣（宋代）

红旌过翠岑，林际瞻莲宇。
门对几千岩，花开第一祖。
禅庭松色寒，石室苔痕古。
寂寂不逢人，空檐燕方乳。
自合浦还清湘寄虚中弟
陈瓘（宋代）

三年已绝生还望，一日天恩到海涯。
路过清湘犹间阔，当时何不住长沙。
拨棹歌 其三十九
德诚（唐代）

欧冶铦锋价最高，海中收得用吹毛。龙凤绕，鬼神号，不见全牛可下刀。
罗浮寄公储子洪二兄四首
刘克庄（宋代）

片帆约我上罗浮，已戒篮舆与共游。
到得罗浮君不见，后期又是八千秋。
城中冠盖匆匆散，老子空携影逐身。
追路饯余三百里，斯人心事异他人。
题老悟画卷四首
裘万顷（宋代）

何处移来一川竹，空濛烟雾染人衣。
其间应有葛陂杖，时出林梢带雨飞。
题谢孝子
章元治（清代）

小人有母病不已，十载之中时卧起。延求仓扁两三人，蔘苓供奉寻常例。

展拜公图愧何似，如公方足为人子。衣不解带十八年，十八年如一日耳。

一日之中十二时，十二时中泪不止。愁容又怕阿娘知，笑语温和慰母慈。

评量药物公知医，护持寒暑亦易为。最难曲折细微处，有病还如未病时。

阿娘之心最痛儿，见儿劳瘁心伤悲。夜深人静驱儿睡，公谓阿娘儿不疲。

打叠精神颜色怡，形影何能片刻离。疾苦渐忘阿娘喜，公言子职当如是。

妙手何来老画师，传神都在丹青里。丹青传出孝子心，画工声价重黄金。

此图抵得孝经读，披图尤使泪满襟。呜呼噫嘻悲乎哉，今之孝者吾知矣。

棒檄而喜曰显扬，婢仆趋承奉甘旨。自谓能养类如斯，惜哉未见公此纸。

安得图形千万张，仰瞻遗范遍闾里。
竹村居
史浚（宋代）

霜筠万个绕龙孙，中有茅檐据小村。
疏处只容猿鹤过，喜无俗客敢登门。
江墩铺
韦骧（宋代）

郊原秋老湛无风，孤坐危亭夕照中。刈熟人归荷肩重，嘻嘻笑语话年丰。
青毡帐二十韵
白居易（唐代）

合聚千羊毳，施张百子弮。骨盘边柳健，色染塞蓝鲜。

北制因戎创，南移逐虏迁。汰风吹不动，御雨湿弥坚。

有顶中央耸，无隅四向圆。傍通门豁尔，内密气温然。

远别关山外，初安庭户前。影孤明月夜，价重苦寒年。

软暖围毡毯，枪摐束管弦。最宜霜后地，偏称雪中天。

侧置低歌座，平铺小舞筵。闲多揭帘入，醉便拥袍眠。

铁檠移灯背，银囊带火悬。深藏晓兰焰，暗贮宿香烟。

兽炭休亲近，狐裘可弃捐。砚温融冻墨，瓶暖变春泉。

蕙帐徒招隐，茅庵浪坐禅。贫僧应叹羡，寒士定留连。

客宾于中接，儿孙向后传。王家夸旧物，未及此青毡。
陈季常见过三首 其三
苏轼（宋代）

闻君开龟轩，东槛俯乔木。人言君畏事，欲作龟头缩。

我知君不然，朝饭仰旸谷。馀光幸分我，不死安可独。
张氏静居院
王安石（宋代）

动者利进为，静者乐止居。
物性有偏得，惟贤时卷舒。
张侯始出仕，所至多名誉。
老矣归偃休，买地斸荒芜。
屋成为令名，名实与时俱。
南堂栖幽真，晨起瞻像图。
北堂画五禽，游戏养形躯。
燕有诸宾庭，学有诸子庐。
问侯年几何，矫矫八十余。
问侯何能尔，心不藏忧愉。
问侯客何为，弦歌饮投壶。
问侯儿何读，夏商及唐虞。
嵩山填门户，洛水绕阶除。
侯於山水间，结驷有通衢。
我念老退者，古多贤大夫。
留侯亦养生，乃欲凌空虚。
闭门不饮酒，岂异山中臞，疏傅稍喜客，挥金能自娱。
不闻喜教子，满屋青紫朱。
张侯能兼取，胜事古所无。
褒称有乐石，丞相为之书。
而我不自量，闻风亦歌呼。
女冠子·山阁有花，一茎多枝，瓣萼皆深黄，似北地金莲花而小，土人谓之金丝菊
王用宾（宋代）

道冠金缛。羞作趋时结束。可中庭。疏影分缃缥，轻香度素馨。

露犹溥晓色，风不带秋声。谁送东篱酒，醉渊明。
送陈省元归通川
释元肇（宋代）

买宅船桥住，情深得共论。儿能学吴语，老念出齐门。

绿树阴行色，清江涨别痕。邻人相过处，欢乐胜羌村。
白鹤观次韵郑蒙泉呈朱仲文陈庶子
宋沂（元代）

谁写《黄庭》一两章，碧桃花发日初长。欲求大药黄金鼎，先解明珠白玉珰。

漠漠春阴连海气，迟迟云影度天光。群公共爱幽栖好，芝草瑶花杂众芳。
题陈象贤竹素图
王冕（元代）

君家竹素园，异彼□□谷。
插架牙签三万轴，卷藏东观吞天禄。
‘清风明月时往来，红尘不堕香芸堆。
蝌蚪鸟迹一玉开，怀幽抱密真奇哉。
炙汗不流珠光重，信知龙种皆书种。
黄钟声切凤皇啸，玉杯光焰麒麟动。
十年不下君子堂，灯火夜静声琅琅。
岁寒节操固自常，厌看花柳争春忙。
金谷平泉暗烟雨，兔麦狐葵无定主。
何如竹素园简编？且容与玉振金声千万古。
镇卜居许下虽未有涯先作五十六言奉寄子华相公持国端明玉汝待制
范镇（宋代）

四十年来作往还，如今那怪鬓毛斑。凫居雁户得安处，鹤怨猿惊羞故山。

静乐顾子难独享，公忙何日见君闲。相将嵩少深深处，更共眠云紫翠间。
早夏游平泉回
白居易（唐代）

夏早日初长，南风草木香。

肩舆颇平稳，涧路甚清凉。

紫蕨行看采，青梅旋摘尝。

疗饥兼解渴，一醆冷云浆。
壬子冬送休复北上俯仰今昔情见乎词 其二
沈守正（明代）

此去亦何恨，难言感慨无。幽懮更离别，金石又葭莩。

君自千人帐，予真五石瓠。最怜冰雪里，匹马指修途。
谒金门（送徐子宜如新安）
陈亮（宋代）

新雨足。洗尽山城袢褥。见说好峰三十六。峰峰如立玉。

四海英游追逐。事业相时伸缩。入境德星须做福。只愁金诏趣。
对竹思鹤
钱惟演（宋代）

瘦玉萧萧伊水头，风宜清夜露宜秋。
更教仙骥旁边立，尽是人间第一流。
谒凤山公生祠二首 其一
王瑛（明代）

沙雾当年收乱略，乾坤此地著公祠。寒城诵德流风近，秋路驱尘驻马迟。

草际砰含河洛润，天中目送凤凰仪。崇楣未展遗思剧，揽辔高云愧独知。
别李子源
释居简（宋代）

分携二十年，解后复翩然。易办长亭别，难忘短李贤。

春非无胜日，雨是未晴天。最是关心处，帆开顺水船。
和陈赞善致仕还京口
徐铉（宋代）

海门山下一渔舟，中有高人未白头。已驾安车归故里，

尚通闺籍在龙楼。泉声漱玉窗前落，江色和烟槛外流。

今日君臣厚终始，不须辛苦画双牛。
庚寅立春日移居草堂新宅即事成诗二律 其一
方仁渊（清代）

婚嫁何曾了向平，数椽聊作菟裘营。儿孙贤否凭谁料，松菊栽培待我成。

广厦秋风怜子美，素心旧雨契渊明。莫嫌隙地园林少，容膝初安白发生。
宴周皓大夫光福宅　座上作。
白居易（唐代）

何处风光最可怜？妓堂阶下砌台前。
轩车拥路光照地，丝管入门声沸天。
绿蕙不香饶桂酒，红樱无色让花钿。
野人不敢求他事，唯借泉声伴醉眠。
贺魏使君雪用何叔信韵
赵蕃（宋代）

汉竹初来号令班，不知疆域远长安。
阳升顿使群阴伏，旱极真成上瑞看。
比拟敢言风絮乱，丰登预想麦秋寒。
冰清玉润登临处，不用赋诗名喜欢。
喜杨长文见过
邢梦卜（清代）

乍惊声剥啄，门外有高车。君自辞彭泽，吾仍守敝庐。

情亲还似旧，容鬓已非初。不是怜同气，何人问索居。
题碧云亭
吴芾（宋代）

累土创新亭，本拟还旧观。
或言旧亭庳，视此才及半。
我方安朴拙，岂敢事轮奂。
言念梦幻身，终日困几案。
既未许自如，超然脱羁绊。
亦欲对江山，时发一笑粲。
自从得新亭，顿觉百忧散。
亭前柳色新，亭下荷花乱。
明月可坐邀，积雪堪俯玩。
凭栏送飞鸿，千里归一盼。
诗成似有神，酒行俗无算。
取次亦足乐，胡为尚兴叹。
恨吾年已衰，志不在游宦。
何当归去来，终老湖山畔。
题怀素千文帖留别王晋予
成鹫（清代）

拾得长沙字满千，临岐珍重赠高贤。三伊已落空王后，一画须知象帝先。

文采未彰书咄咄，太虚同体道玄玄。吾家故物无文字，珍重逢人莫浪传。
以丹桂五枝芳分韵得五字
顾瑛（元代）

南州孟秋月，维日二十五。回风吹层霄，飞云过疏雨。

客从金华吹，款曲置樽俎。况有匡庐仙，貌古心亦古。

襟期事萧散，笑傲忘宾主。哀弦发秦声，修眉善胡舞。

秋辉能娱人，夜色满庭户。翛翛风叶鸣，泫泫露花吐。

春波杯中月，不照坟上土。缅怀琦龙门，扁舟下南浦。
句 其三
王介（宋代）

草庐三顾动幽蛰，蕙帐一空生晓寒。
夜思
陆游（宋代）

风扫浮云作快晴，窗声终夜杂帘声。
月明满院鹊惊起，霜冷压帘鸡嬾鸣。
名字虚称旧朝士，门庭元是老书生。
尚余一事犹堪喜，北陌东阡醉太平。
偈颂十九首 其七
释绍昙（宋代）

绿萝深处卧云烟，触战蛮征事悄然。临老无端重出丑，借婆裙子拜婆年。
寄邓德甫
邹浩（宋代）

高山顶上偶相逢，千尺孤松霜雪中。不可亲疏真道广，未尝喜愠信心空。

衡门笑咏尘方远，太学声名日自隆。行就车头舣归楫，拟将周易问穷通。
送吴蜕下第入蜀
杜荀鹤（唐代）

下第言之蜀，那愁举别杯。难兄方在幕，上相复怜才。

鸟径盘春霭，龙湫发夜雷。临邛无久恋，高桂待君回。
西翠山房
梁兰（明代）

层轩抗西岭，积翠亘千尺。兰苕春烟霏，松桧秋露滴。

苍苍侵缇帷，浮浮绚缃帙。旭景丽崖绀，晴气带林碧。

仰窥白鸟度，俯瞰黄猿踯。尚书欣重过，博士亦屡即。

萦涂入竹寻，危磴扪萝陟。投策良少休，倾壶聊共适。

素袍凝黛光，锦袂生蓝色。佳境恣消摇，清时幸优逸。

东山始沽名，绿野匪潜迹。但兹寡尘纷，高风孰能匹。
题寒青亭
李存（元代）

檐头鸟影案头蝇，鹅鸭沟渠渐渐腥。想见高人延客罢，披衣岸帻坐寒青。
送会稽关彦远罢官河北
晁补之（宋代）

君年长我二十五，偶以气同均弟晜。
三岁吹沙禹河曲，一身飞弟越云门。
未缘狗监知才思，端向牛衣无涕痕。
秋月圆时应待我，慧林孤磬澹朝曛。
丞相王舒公赞
杨杰（宋代）

天子元老，坐而论道。赫赫具瞻，傅岩惟肖。
睡起晏坐
白居易（唐代）

后亭昼眠足，起坐春景暮。新觉眼犹昏，无思心正住。

澹寂归一性，虚闲遗万虑。了然此时心，无物可譬喻。

本是无有乡，亦名不用处。行禅与坐忘，同归无异路。
避暑山庄三十六景诗 其三十六 水流云在
弘历（清代）

留憩观云水，澄渟会意悠。逐章经遍和，五字更从头。

游豫无非事，经纶有大猷。日流日常在，圣意照千秋。
鹤谣八首
白玉蟾（宋代）

鹤兮鹤兮丹丘兮，下界尘土腥兮，
何当致我归兮。
碧芙蓉 雨后由三官殿同云林、纫兰靓尺五庄看荷花作
顾太清（清代）

一带小红桥，同倚画栏，池面荷靓。飐飐芦梢，立蜻蜓不定。

新雨靓、琼珠万点，荡流霞、妙莲香冷。听垂杨岸，几树鸣蝉，催起游人兴。

虚亭萦曲沼，望不尽、绿叶千柄。隔水盈盈，似美人临镜。

雪冰藕、凉生罗袂，泛清樽、风吹酒醒。断云残照，渐花外、天光向瞑。
题开元天宝遗事
范成大（宋代）

朝天车马诏频催，斸得新汤未敢开。
忽报猪龙掀宇宙，阿瞒虚读相书来。
赠乐天
元稹（唐代）

等闲相见销长日，也有闲时更学琴。

不是眼前无外物，不关心事不经心。
春日杂兴和陈宣之韵 其二
岳正（明代）

姣姣闺中女，玉质世无并。却嫌脂粉恶，反为颜色病。

况有兰蕙心，平生抱贞静。择对嫁已晚，卿家何日聘。
将睡四首
杨万里（宋代）

睡去非不愿，热来无奈何。
蒙渠致西爽，为汝守南柯。
欧阳公所蓄石屏
苏辙（宋代）

石中枯木双扶疏，粲然脉理通肌肤。
剖开左右两相属，细看不见毫发殊。
老樗剥落但存骨，病松憔悴空留须。
丘陵迤逦山麓近，云烟澹ъ风雨余。
我惊造物巧如此，刻画琐细供人须。
公家此类尚非一，客至不识空嗟吁。
案头紫云抱明月，床上寒木翻饥乌。
赋形简易神自足，鄙弃笔墨嗟勤劬。
天工此意与人竞，杂出变怪惊群愚。
世间浅拙无与敌，比拟赖有公新书。
题江山风月楼三首
姚勉（宋代）

风月江山自四时，个中谁识活天机。
会渠结峙融流意，方解吟光弄霁归。
探花郎送花坐中与邻几戏作七首 其二
刘敞（宋代）

两郎放荡不自羁，春物寂寥宁得知。能读离骚饮美酒，头白江翁殊复奇。
咏怀
张自超（清代）

阮生何鄙固，往往泣途穷。途岂有穷时，毋乃太热中。

学道无独有，举足迷西东。太虚亦寥阔，顾弗容其躬。

能贵不能贱，遂为物所攻。时论于儒者，谓贫为素风。

摇落感剩蒂，飘漾如飞蓬。愿为达观者，与世开鸿蒙。
偈三首
释子涓（宋代）

见见之时，见非是见。
见犹离见，见不能及。
鲸吞海水尽，露出珊瑚枝。
瑶华慢三首 其一 郊原见梅同长源赋
史承谦（清代）

逼年残景，三九初交，东阁还凄寂。暖光晴昼，全不似、风雪来时寒色。

春愁预惹，待重理、何郎吟笔。不知他、何处香来，竹外一枝先得。

全身小映清池，看蝶影横斜，粉光如拭。清姿消瘦，应未许，此际偷吹横笛。

水村山郭，想更有、千株欹侧。约明朝、小酌休迟，去访石亭消息。
开福寺
赵汝谠（宋代）

萧辰款招提，近郭野趣深。广池映茂树，秋水涵夕阴。

及兹尘事暇，谁与同幽襟。竹密隐江艇，荷衰净云岑。

暑宫覆玉井，春囿开丹林。繁华荒王迹，寂寞英霸心。

图剑归把玩，光棱就销沉。哀乐物所感，兴废理可寻。

聊以舒永眺，庶将慰孤吟。
皇太子夏日赐宴诗
权龙褒（唐代）

严霜白浩浩，明月赤团团。
句
陈郁（宋代）

万事岂容人有意，一春多被雨无情。
少年游（十之三·林钟商）
柳永（宋代）

层波潋滟远山横。一笑一倾城。酒容红嫩，歌喉清丽，百媚坐中生。

墙头马上初相见，不准拟、恁多情。昨夜怀阑，洞房深处，特地快逢迎。
云林清远四时词四首 其四
冯子振（元代）

嘉平腊酿渴茶铛，直待龙沙雪水烹。舞彻瑶台千岁翮，鹤丹回施范长生。
偈颂一百三十六首
释惟一（宋代）

旧日重阳，今日重阳，
篱菊披金浅浅黄。休讶去年蓬鬓，
今岁半成霜。喜得同人相访，
那边风景，此间风景，
且莫论量。相与对花赊一醉，
高歌大笑，手舞足蹈，
听教人道掣颠狂。
次韵子容同圣功见过 其一
释道潜（宋代）

檀栾小径閟阴阴，解鞅停骖步更深。知我山栖久牢落，故留佳句比南金。
秋晚
释永颐（宋代）

拒霜花落碧潭秋，懒向山巅水际游。
自看夕阳乌臼树，白云红叶乱溪流。
郊祀纪事十首 其七
周紫芝（宋代）

紫坛烟煖不飞霜，坛下千官列雁行。雪色珠冠光射月，侍祠臣里识君王。
题瓜州黄鹤台
吴则礼（宋代）

九载星星复种种，投荒不死趋大梁。
西州华屋那可见，黄鹤台前堪断肠。
摸鱼子 寒食雨中
邵亨贞（元代）

倚阑干、暮云千里，天涯芳草凄楚。＊＊巷陌重门掩，何况满窗疏雨。江上路。又还见、黄金暗柳千万缕。荒村岁序。纵燕子新来，梨花未埽，好景自虚度。江淹老，谁解重吟恨赋。东风依旧南浦。青灯店舍长安道，梦里翠屏朱户。闲院宇。怅犹记、佳人秉烛深夜语。新诗漫与。柰世事驱驰，流光荏苒，回首更延伫。
题西岩寺三绝
裴大亮（宋代）

几领笙歌来赏胜，为怜山水每忘归。
洞中时与林僧语，不信红尘有是非。
长亭怨慢 又和外絮字韵
屈蕙纕（清代）

怅飞尽、桐花桐絮。尘锁妆楼，网萦珠户。柳外阑干，昔时罗袖共凭处。

翠眉安在，又绿暗垂阳树。惜逝水华年，忍更忆、琐窗欢聚。

薄暮。正画帘微雨。点点漏声频数。梦残酒醒，那复伴、夜深低语。

最苦是、红谢榴花，问燕子、雕梁谁主。算一例、端阳佳节，两番愁度。
寄怀查伊璜先辈
沈绍姬（清代）

亭亭绝巘结萧斋，高峙龙门百尺阶。苏晋堂前宜绣佛，马融帐后有金钗。

凄凉歌板怜君僻，磊落文章与世乖。爱我巴歌长击节，汝南月旦愧《齐谐》。
鄱阳湖棹歌 其一
龙文彬（清代）

白幡黄屋战当年，彻夜鱼龙不敢眠。万顷波澜犹壮阔，萧萧枫荻琐寒烟。
刘建州母夫人难氏挽章
张元干（宋代）

慈颜推寿相，懿范在吾乡。
不待黄堂养，空遗紫诰藏。
板舆悲骑省，板舆悲骑省，
鹤客吊龙骧。风卷铭旌去，
松冈閟夜长。
西湖·繁华已如梦
林景熙（宋代）

繁华已如梦，登览忽成尘。
风物{左目右宾}西子，笙歌醉北{。
断猿三竺晓，残柳六桥春。
太一今谁问，斜阳自水滨。
九马猎图
王阜（明代）

开元神武开太平，一箭功成六合清。当时将相皆从猎，昔日房星互降精。

一从射猎渭江上，矫矫飞龙蹴溟涨。九天云引属车尘，九河冰立迎仙仗。

仙仗崆峒阆苑东，翠旆拂拂乘天风。动摇五岳风云合，扫荡千原鹿兔空。

将军妙笔名天下，人马精神夺神化。云中紫燕气成虹，天上白龙光照夜。

漠漠风沙缟素开，艳艳仙驭英雄才。青骢玉面乘云出，玄兔飞黄踏月来。

铁骊长鸣呼玳瑁，胭脂竞出霜蹄碎。走狗心驰夕照边，飞鹰志在层霄外。

乘兴忽到蜀江西，南苑凄凉六辔齐。玉花榻上成春梦，金粟堆前闻夜嘶。

野夫披图三叹息，千年谁继将军笔。恍如瑶水宴蟠桃，五色云中见真迹。
闻络纬作
许玉瑑（清代）

篝镫欲尽夜光微，巧妇惊寒亦下机。惟有纬娘声不断，无人知是叹无衣。
节夫
释绍昙（宋代）

一生坚守居延操，历尽间关见老成。
菊噀晚香松傲雪，短筇扶瘦日寻盟。
绿珠怨
刘商（唐代）

从来上台榭，不敢倚阑干。零落知成血，高楼直下看。
东宁初夏得叔达书自都下来言去秋与乡荐寻闻
陈藻（宋代）

天涯无伴只思渠，知在杭州有故庐。
闽岭秋空翔一鹗，融江夏日煮双鱼。
合看髫齕登科去，却有髭须落第初。
大学好还元佑体，松峬莫便赋归欤。
春雨
朱淑真（宋代）

东风吹雨苦生寒，悭涩春光不放宽。
万紫千红浑未见，闲愁先占许多般。
心远楼为瀚上人赋并发同席郑明府一笑
虞堪（明代）

东吴胜地黄山麓，北海上人心远楼。闲爱白云飞海峤，静听春雨过沧洲。

复公诗好不可压，郑老官馀曾共游。荠滑笋肥加晚饭，得参世外有扬州。
箫史曲
张融（南北朝）

引响犹天外，吟声似地中。戴胜噪落景，龙喷清霄风。
题王慰三明经拙好轩诗集四首 其一
何彦升（清代）

丁丑春徂乙酉秋，识君愉快别君愁。甲辰夏五诗重贶，二十年前说旧游。
神秀楼落成
赵汝愚（宋代）

鲁侯作南门，春秋书不时。
嗟予春暮来，复遣秋暮归。
岩岩龙固山，迢迢括苍溪。
孤城煨烬余，栋宇烟尘飞。
悠悠客行路，一夕固藩篱。
城中十万家，奠枕将何期。
宾僚贾马俦，邑下循良师。
经营有余地，所就逾前规。
西风散黄菊，天宇澄清晖。
浩歌留飞仙，击鼓惊冯夷。
分题杂险怪，醉墨翻淋漓。
别来册府英，往往梦见之。
恍然今夕游，似梦疑复非。
夜深灯火阑，露下星斗移。
父老呼童儿，挽裳或褰衣。
来饮史君酒，听歌史君词。
有泪不忍弹，恐遂行人悲。
次韵张龙使君十绝
黎廷瑞（宋代）

雨余秧马各相先，绿满平畴断复连。
喜得人间机事息，桔槹閒在槿篱边。
逢白公
元稹（唐代）

远路事无限，相逢唯一言。月色照荣辱，长安千万门。
偈颂一百零四首
释绍昙（宋代）

灵山话月，曹溪指月。
玉乳峰前，相呼看月。
纵饶光透十虚，未句相第二月。
诸人要见真月麽，非暗非明，
非圆非缺。无物堪比伦，
教我如何说。
娥江野饮赠刘道士
陆游（宋代）

春光盎盎催官柳，柳色黄如醆中酒。
桥边微迳惬幽寻，世外高人共携手。
参差茅舍出木末，隐映酒旗当浦口。
插花处处引村童，失道时时问耕叟。
客堪共醉百无一，事不谐心十常九。
日斜潮落不可留，孤舟欲上频搔首。
句
张一斋（宋代）

忘即芦花业里宿，起来误作雪天吟。
送黄庶先岷州赴举
文同（宋代）

朝庭取士及洮西，君今去就岷州荐。
男儿至身自有地，六月万里君莫惮。
君也经术三十年，此发必中后羿箭。
声名大抵重文章，慎莫便从班定远。
猛虎行
梅尧臣（宋代）

山木暮苍苍，风凄茅叶黄。
有虎始离穴，熊罴安敢当！
掉尾为旗始，磨牙为剑铓。
猛气吞赤豹，雄威慑封狼。
不贪犬与豕，不窥藩与墙。
当途食人肉，所获乃堂堂。
“食人既我分，安得为不祥？
糜鹿岂非命，其类宁不伤。
满野设罝网，竞以充圆方。
而欲我无杀，奈何饥馁肠！”
二范携酒过集周野人桂花下看陈生作画
王叔承（明代）

画得苕溪歌小山，青青丛桂洒松关。
春来有酒还招隐，万片桃花水一湾。
放言 美疢 其二十八 八庚
谢元汴（明代）

了不异人也，宁知身后名。凡骃皆虎鬼，是剑即龙精。

象祷山河过，螾神物不平。勿忘美疢意，方蹶表前生。
避寇舣舟遇雪
张纲（宋代）

西山群盗欲侵凌，小艇移家傍险行。遮眼乱云方合沓，向人飞雪忽纵横。

心忧出穴虎狼近，身似绕枝乌鹊惊。天阔此时难借问，地偏何处可偷生。
道州敬酬何处士书情见赠
吕温（唐代）

意气曾倾四国豪，偶来幽寺息尘劳。严陵钓处江初满，

梁甫吟时月正高。新识几人知杞梓，故园何岁长蓬蒿。

期君自致青云上，不用伤心叹二毛。
病後觉衰
杨万里（宋代）

病著初无恼，安来始觉衰。
人谁长健底，老有顿来时。
山意凄寒日，秋光染瘦诗。
小松能许劣，学我弄吟髭。
春日
陆游（宋代）

节节足足雀噪檐，朱朱白白花窥帘。
坐旁设酒随时饮，床上堆书信手拈。
寓世无求犹役役，杜门不病亦厌厌。
春浓日永有佳处，睡味著人如蜜甜。
拟玉台体七首
欧阳修（宋代）

行人夜已断，明河南陌头。双珰不拟解，更欲要君留。
蝶恋花（暮春）
赵长卿（宋代）

芍药开残春已尽。红浅香干，蝶子迷花阵。阵是清和人正困。行云散后空留恨。

小字金书频与问。意曲心诚，未必他能信。千结柔肠愁寸寸。钿钗几日重相近。
次韵赵端直贻何子楚卜居山间二绝句 其一
刘一止（宋代）

贺老晚乞一曲湖，绝胜叔平千头奴。端直自是功名人，未用早计此索居。
拟古十首 唐多令 拟龙洲 其十 钱塘晓渡
邵亨贞（元代）

晨色动征衣。疏钟隔翠微。小蓬莱、烟树高低。潮去潮来吴越恨，江上月，故依依。

人老昔游非。愁多春梦稀。旧相思、重见无期。苏小门前杨柳树，应折断，最高枝。
吊方干处士二首
唐彦谦（唐代）

不谓高名下，终全玉雪身。交犹及前辈，语不似今人。

别号行鸣雁，遗编感获麟。敛衣应自定，只著古衣巾。

不比他人死，何诗可挽君。渊明元懒仕，东野别攻文。

沧海诸公泪，青山处士坟。相看莫浪哭，私谥有前闻。
又寄兴化徐虞部
蔡襄（宋代）

梅花狼籍拂轻舟，人日溪行动客愁。
上昼去程初北首，故山归思满东流。
垂垂朝雨随双桨，草草春蔬送一瓯。
不独怀乡便多感，看人难似府君侯。
谢南陵折赠牡丹十头咸楼子重瓣
李梦阳（明代）

王花折送出朱门，国色俄临处士村。推积宝增春照耀，传看直至日黄昏。

先抡上萼围诗卷，巳拚清香费酒樽。见说陈思才八斗，洛阳真谱许同论。
西江月
林自然（宋代）

二十余年看访道，经游万水千山。明师未遇肯安闲。几度拈香一瓣。

幸遇至人说破，虚无妙用循环。工夫只在片时间。遍体神光灿烂。
梦锡惠墨答以蜀茶
孔平仲（宋代）

墨者色自黑，黑者墨之宜。所以陈玄号，闻之于退之。

近世工颇拙，所巧惟见欺。摹成古鼎篆，团作革靴皮。

挥毫自惨淡，色比突中煤。谁最畜佳品，郑君真好奇。

赠我以所贵，有不让金犀。

坚如雷公石，端若大禹圭。研磨出深黝，落纸光陆离。

较之囊中旧，相去乃云泥。辱君此赐固已厚，何以报之乏琼玖。

不如投君以嗜好，君性嗜茶人罕有。建溪龙凤想厌多，越上枪旗不禁久。

我收蜀茗亦可饮，得我峨眉高太守。人情或以少为珍，心若喜之当适口。

更怜此物来处远，三峡惊波如电卷。江湖重覆千万里，淮海浩荡涟漪浅。

舍舟登陆尚相随，今以答君非不腆。开缄碾泼试一尝，尤称君家铜叶盏。
朱廉斋以张穆之画册索题为作磨痒马歌赠其象郡之行
陈恭尹（清代）

铁桥老笔多生趣，画马解作痒磨树。三足作力一足拳，短鬣萧萧首回顾。

兰筋不动尾丝垂，竹耳双高目光怒。吁嗟神物宜千里，散放平皋独何故。

战士场中不一嘶，瑶池可到谁为御。虽辞衔勒得天真，未免蹉跎损高步。

古今万物一马也，朱公索我为长句。顿觉风生尺幅间，疏林叶脱天霜露。

海头一州大如斗，骏足骖驔岂堪驻。何不负图自出圣人前，何不籋云直上高天路。

世间岂无伯乐与王良，为君歌此画马章。
百四从妹挽词
楼钥（宋代）

姊妹二十四，凋零余二人。
他乡忽传讣，老子倍伤神。
已叹嫠居久，何堪逆境频。
佳城千里外，西望泪沾巾。
赋王立之承奉园亭 载酒堂
释道潜（宋代）

子云草玄时，载酒客常满。君今慕若人，竹户谁来款。
初秋骤凉
陆游（宋代）

我比严光胜一筹，不教俗眼识羊裘。
沧波万顷江湖晚，渔唱一声天地秋。
饮酒何尝能作病，登楼是处可消忧。
名山海内知何限，准拟从今更烂游。
探梅
杨公远（宋代）

傍水寻梅步水湄，轻寒轻暖日斜时。
不辞二里还三里，且看南枝又北枝。
蕊胜珠圆香胜脑，花如玉澍蔕如脂。
绝怜疏影横清浅，欲为题诗未敢诗。
病假中南亭闲望
白居易（唐代）

欹沈不视事，两日门掩关。始知吏役身，不病不得闲。

闲意不在远，小亭方丈间。西檐竹梢上，坐见太白山。

遥愧峰上云，对此尘中颜。
忆余杭 挽汪静仪颍州考功刘公勇如，君没于淮
陆羽嬉（清代）

解脱信传春已暮。星旌丹旐云中辂。夜来明月晓来风。魂断大河东。

从前心事无由说。飞絮漫天江水阔。兰摧玉折被人怜。异路隔重泉。
少司马四明范公以诗见约相过和韵奉酬
王世贞（明代）

燕市分携春复秋，让公先已占沧洲。长夸谢傅围棋乐，不作虞沧解印愁。

一范高名南斗在，四明狂客古风流。由来禹穴饶奇秘，可放灵威少日留。
寄山人徐灵晖
翁卷（宋代）

只隔烟霞数里间，本期还往共幽闲。
宁知逸羽飞相背，我入山来群出山。
石榴花
元稹（唐代）

寥落山榴深映叶，红霞浅带碧霄云。曲尘枝下年年见，别似衣裳不似裙。
送田校理知晋州
司马光（宋代）

铨筦萃贤豪，夫群主剧曹。
长才沛余裕，众论蔚推高。
逮此分符贵，知无顿刃劳。
公卿如有缺，不独赐金褒。
又和久雨
韦骧（宋代）

继月霖霪势不停，淙淙高屋似翻瓴。气昏亭阁迷仙境，云闇山川掩画屏。

垄麦潜忧化蛾白，溪荷遥想没钱青。占晴问蔡师前语，罄折恭于奉鼎扃。
新年
无可（唐代）

燃灯朝复夕，渐作长年身。
紫阁未归日，青门又见春。
掩关寒过尽，开定草生新。
自有林中趣，谁惊岁去频。
赠穆道士
刘摰（宋代）

离石道士心迹间，学行已老犹少年。昔游京师友豪贵，声名成少来淮山。

恬然颇已厌俗累，靖馆严密谐新安。朝真香火俨昼殿，步虚声谣铿夜坛。

六甲星辰逆祸福，一炉龙虎谁神仙。北州有客性疏野，误为世网相拘牵。

时来与子款谭晤，闲心慰惬愁病蠲。曾将出处大计说，闻吾至论颔曰然。

东风满江春潋滟，孤帆晓挂荆州船。他年会合未可约，访子应在蓬莱颠。
遣兴四首
廖行之（宋代）

一生俱有分，万事要无心。
强聒诚行险，危哉安可禁。
使君以十月上休日燕通判教授县令录参沅陵贵
赵蕃（宋代）

假日黄堂燕，穷冬白昼长。
风流话前哲，翰墨出珍藏。
莒国龙蛇字，西台锦绣章。
东莱先理致，朱老继颠狂。
最后吾宗帖，深于往事伤。
污泥跃鳅鱓，大薮暴豺狼。
薄暮仍添火，终筵更益觞。
时虽当岁廪，气乃返春阳。
此固公为德，宁云势所当。
广文忘独冷，半刺喜翱翔。
四士俱才茂，一夫惟鬓霜。
骖鸾看霄汉，买犊自耕桑。
菊
李山甫（唐代）

篱下霜前偶得存，忍教迟晚避兰荪。也销造化无多力，

未受阳和一点恩。栽处不容依玉砌，要时还许上金尊。

陶潜殁后谁知己，露滴幽丛见泪痕。
句
李迎（宋代）

籍甚人言易已东。
和昌甫 其四
韩淲（宋代）

才见云游又打包，何时月下把门敲。相思白发空千丈，坐对烟林滴露梢。
戊子正旦贺寿慈宫二首
程珌（宋代）

曙色浮丹栱，春风暖禁街。
策澜迷秀石，纤草荫新槐。
超然台记
苏轼（宋代）

凡物皆有可观。苟有可观，皆有可乐，非必怪奇伟丽者也。

哺糟啜醨皆可以醉；果蔬草木，皆可以饱。推此类也，吾安往而不乐？

夫所为求福而辞祸者，以福可喜而祸可悲也。人之所欲无穷，而物之可以足吾欲者有尽，美恶之辨战乎中，而去取之择交乎前。则可乐者常少，而可悲者常多。是谓求祸而辞福。夫求祸而辞福，岂人之情也哉？物有以盖之矣。彼游于物之内，而不游于物之外。物非有大小也，自其内而观之，未有不高且大者也。彼挟其高大以临我，则我常眩乱反复，如隙中之观斗，又焉知胜负之所在。是以美恶横生，而忧乐出焉，可不大哀乎！

余自钱塘移守胶西，释舟楫之安，而服车马之劳；去雕墙之美，而蔽采椽之居；背湖山之观，而适桑麻之野。始至之日，岁比不登，盗贼满野，狱讼充斥；而斋厨索然，日食杞菊。人固疑余之不乐也。处之期年，而貌加丰，发之白者，日以反黑。予既乐其风俗之淳，而其吏民亦安予之拙也。于是治其园圃，洁其庭宇，伐安丘、高密之木，以修补破败，为苟全之计。

而园之北，因城以为台者旧矣，稍葺而新之。时相与登览，放意肆志焉。南望马耳、常山，出没隐见，若近若远，庶几有隐君子乎！而其东则庐山，秦人卢敖之所从遁也。西望穆陵，隐然如城郭，师尚父、齐桓公之遗烈，犹有存者。北俯潍水，慨然太息，思淮阴之功，而吊其不终。台高而安，深而明，夏凉而冬温。雨雪之朝，风月之夕，予未尝不在，客未尝不从。撷园蔬，取池鱼，酿秫酒，瀹脱粟而食之，曰：“乐哉游乎！"

方是时，予弟子由，适在济南，闻而赋之，且名其台曰“超然”，以见余之无所往而不乐者，盖游于物之外也。
睡起
释道潜（宋代）

红芳落尽踏青青，哑咤黄鹂隔树鸣。午睡觉来听不足，杖藜重过竹阴行。
游峨眉十一首
冯时行（宋代）

搀天元有路，绝俗更无村。
孤眺临崖觜，危升挽木根。
渺茫均远迩，倏忽变明昏。
佛现惊搜句，岩前万口喧。
暮色
白玉蟾（宋代）

江烟漠漠月昏昏，一点渔灯贴岸根。
风搅长芦鸦睡起，游鳞惊动水花痕。
渔家傲
欧阳修（宋代）

七月新秋风露早。渚莲尚拆庭梧老。是处瓜华时节好。金尊倒。梧间彩缕争祈巧。

万叶敲声凉乍到。百虫啼晚烟如扫。箭漏初长天杳杳。梧语悄。那堪夜雨催清晓。
懊恼曲
叶子奇（明代）

绿珠酒半酣，吹笛对明月。
金谷楼正高，万骑已如雪。